Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Wciepać na ruszta faszyrke
Przeca w pyndziałek dwi a dwacatego kapke śniega nasuło i możne, że dziecka wysmyczóm skije i sónki, coby sie pospuszczać na Cieślarówce. Dłógo tego bydzie, to isto żodyn nie wiy, bo łostatni roki s tóm zimóm u nas je doś bolawie. Dziynka tymu szpacyrowani po Cieszynie pudzie mi snadno i je nadzieja, że nie uklejznym ani nie kopyrtnym. Dzisio stojymy na Mynniczej przed chałupóm s nomerym osim a sztyrycet na kierej je szyldowy miszung. Łostatnio była rzecz o chałupie na kierej downij wisioł szyld “Natur House”, a dzisio w tym samym miejscu sóm “Tkaniny”. To był dobry napad przechrzcić tyn krzeft, bo isto moc tusteloków schudło i ancugi dzisio na nich wiszóm jak na orstwi i ty “Tkaniny” majóm tam jak znaszeł. Chocioż chłopi isto nie dajóm im tam moc utarżyć, bo s szyrokich galot zrobić wónski poradzi każdo szwoczka. Paniczki uż takich rzeczy dzisio nie robióm, bo moda tak rzynie, że żodno baba jak schudnie to niczego nie przeszywo yno leci s tym zaroz do chasioka. Wedla we dwiyrzach, kierysi odewrził “Kusa Suschi” i na zicher u nich s tego surowego jedzynio żodyn żróń nie stłóśnie i bydzie móg sie u nich nabonckać wiela chce. To jejich jedzyni worce, coby podniebiynia tusteloków tego poprógowały, a na zicher uż isto nieskorzij żodnej owiynziny ani zabijaczkowego miynsa do gymby nie weznóm. Luto mi je, że żodyn nie wyszpekulyrowoł, coby to nasze cieszyński i gorolski jedzyni też kansi posłać do świata tak jak zrobiły to u nas Japóńce. Zaimawe je dlo mie to, czy baji tam kansi w Tokio abo w Nagasaki uż możne egzystuje gospoda w kierej idzie wciepać na ruszta faszyrke abo jelitka z modróm kapustóm, a potym to popić kiszkóm. Isto na zicher nie pudzie tam dostać ciepłej pyrdelónki, wyrzosków i ani dobrego preswórsztu.
Mini słownik:
nasuło - napadało
wysmyczóm - wyciągną
skije - narty
pospuszczać - pozjeżdżać
isto - prawdopodobnie
snadno - łatwo
uklejznóć - pośliznąć
krzeft - sklep
ancugi - ubania
szaty - sukienki
utarżyć - zarobić
szwoczka - krawcowa
na zicher - na pewno
stłóśnie - zgrubnie
rzynie - biegnie
luto - przykro
zaimawe - interesujące
faszyrka - mielony
jelitko - kaszanka
kiszka - kwaśne mleko
pyrdelónka - wywar z salcesonu
preswórszt - salceson
wyrzoski - kawałki wieprzowego
Tóż miyjcie sie wszedcy dobrze i wiesiołego popióntku
Felieton pt.:”Zjeś faszyrke”
szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn hau_Latn ilo_Latn pol_Latn afr_Latn pol_Latn glg_Latn ces_Latn pol_Latn slv_Latn ron_Latn dik_Latn bjn_Latn szl_Latn szl_Latn pol_Latn szl_Latn pol_Latn pol_Latn fao_Latn hrv_Latn pol_Latn pol_Latn cym_Latn pol_Latn szl_Latn szl_Latn